af en fr hbs_lat af af en en nl af en fi nl en nl af nl en af af af af af af af af af nds en en fr hbs_lat af
Die bosoorlog word eerskomende Sondag (24 Junie 2018) in Perth gedenk | Merise Tydskrif
Die jaarlikse gedenkdiens om die opoffering van die soldate wat in die bosoorlog baklei het te gedenk word eerskomende Sondag om 10vm by die Uniting Church se Trinity-gemeente in Perth se middestad gehou. Hierdie diens word saam met SAMVOA (South African Military Veterans Organisation of Australia) gehou en baie oud-soldate woon die diens in militêre drag by.
Die bosoorlog is deel van ons geskiedenis en in hierdie spesiale diens word daar op hierdie tydvak van die Suid-Afrikaanse geskiedenis gereflekteer. Familielede en vriende wat lede van die in die destydse Suid Afrikaanse Weermag (SAW) was en hul lewe gegee het in die stryd of deur die gebeure getraumatiseer was word onthou.
Herman Nienaber (Rev Dr) gesels so: “Ek was onlangs in Suid-Afrika en ‘n oud-afgetrede generaal in die destydse SAW was diep geraak toe hy gehoor het dat geleenthede soos dié in Australië gehou word. Ek is bewus daarvan dat baie van julle besorg is oor die welstand van boere in die land en hierdie bied nog ‘n geleentheid om te wys dat ons as Suid-Afrikaners kan saamstaan deur vir mekaar om te gee. Die “Boetman”-generasie en baie van hierdie voormalige soldate het diep letsels van die bosoorlog oorgehou waarin Suid-Afrika ingetrek is in die destydse koue oorlog.
Die val van die Berlynse muur op 9 November 1989 het die einde van daardie stryd ingelui, en die oorgang bewerkstellig na grondwetlike onderhandelinge vir Suid-Afrika wat in 1990 begin het . Van hierdie soldate wat na Australië geimmigreer wil graag weer ‘n oggend saambring en saam die Here aanbid en terugkyk op daardie tydvak van hul lewe.
Wat my van verlede jaar se diens opgeval het, is die feit dat dit nie ‘n nostalgie van die verlede was nie maar ‘n erkenning dat mense se bydrae nie net eenkant toe weggestoot kan word nie. Dit het my ook laat besef dat die Here groter is as enige stryd in die geskiedenis.
God is in beheer. Dit het weer verlede week duidelik geword toe die onmoontlike plaasgevind het en Kim Jong Un van Sjina en Donald Trump van die VSA hande na mekaar uitgesteek het.
Ek wil julle vra om in groot getalle Sondag op te daag om hierdie gedenkdiens by te woon saam met baie veterane en kamerade. Dele van die diens is in Afrikaans en ons gaan liedere sing wat in Afrikaans en in Engels gelyktydig gesing kan word. Nooi asb mense wat julle weet by so geleentheid sal baat vind.
Soos altyd drink ons koffie en tee na die tyd saam.  Daar is gratis parkering by die Esplenade-hotel. Gebruik die normale ingang, al lyk dit soos ‘n konstruksieterrein.
Onthou die diens begin om 10.00vm en nie soos gewoonlik om 8.30vm nie.
Designed by Elegant Themes | Powered by WordPress